Nkꞌie nga jꞌa jo ni̱stjin,
a̱sꞌa̱i tsitju Jesu yo̱ nga ngji a̱nte Galilea̱.
A̱tꞌaha̱ kitsúya Jesu nga najmi yankjún nku nda̱ profeta̱ a̱nte xi tsꞌe̱.
Nkꞌie nga tsichu Galilea̱,
xu̱ta̱ xi tjín yo̱ kitsꞌínkjáíhi̱n,
a̱tꞌaha̱ kikie ngayjee̱ ni xi kitsꞌín Jesu nanki Jerusalen a̱jihi̱n sꞌíu̱.
A̱tꞌaha̱ ko̱ kui i̱ncha ngji sꞌíu̱.
A̱sꞌa̱i tsichu ngáha Jesu Cana,
nanki xi tíjñajihi̱n a̱nte Galilea̱ má nga kitsꞌín ma binu̱ ntánijuo̱.
Yo̱ tíjña nku nda̱ xi tsꞌínxátꞌaha̱ nda̱ rei̱,
kui xi tíjñaha̱ nku nda̱ chí xi kjijña un nanki Capernaum.
Nkꞌie nga kintꞌé nga tsitju Jesu a̱nte Judea̱ ko̱ jꞌai a̱nte Galilea̱,
a̱sꞌa̱i jꞌaisehe̱ ko̱ tsankihi̱ nga ngju̱a̱i̱ niꞌyaha̱ tu̱ xi tsꞌi̱ínnkihi̱ ra̱ nda̱ chíhi̱,
a̱tꞌaha̱ ja tíꞌme.
Bꞌi̱ kitsú Jesu:
—Tsa najmi cho̱o kju̱a̱nkjún ko̱ ni xi tíbakúchji ngaꞌyúhu̱n Nti̱a̱ná,
najmi sꞌe̱jinnu̱u nga Nti̱a̱ná kitsꞌín nibána.
A̱sꞌa̱i bꞌa̱ kitsú nda̱ xi tsꞌínxátꞌaha̱ nda̱ rei̱:
—Ji nda̱ nti̱a̱,
nibá mai i̱chí kintehe̱ ni nga ku̱a̱yá nda̱ chína̱.
Bꞌi̱ kitsú Jesu:
—Tꞌin ngáhani niꞌyahi̱.
Ja nda ngáha nda̱ chíhi̱.
Kisꞌejihi̱n ndo̱ én xi kitsú Jesu ko̱ ngji.
Nkꞌie nga tje̱n masen ni̱yóo̱,
kisatéjin já musu̱hu̱ ko̱ bꞌa̱ kitsúhu̱:
—Ja nda ngáha ntíhi̱.
Kingjásjaiyaha̱ ndo̱ já musu̱hu̱ mí chu̱ba̱ha kikꞌatutsꞌi̱hi̱n nga kisꞌe nda ngáha̱ ra̱ ntíhi̱.
Bꞌa̱ kitsú jóo̱:
—Kujña̱ nga chu̱ba̱ nku tsitjujihi̱n chꞌiu̱n nda̱ chíu̱.
Jꞌáítsjehe̱n na̱ꞌmihi̱ nda̱ chíu̱ nga kui chu̱bo̱:
“Ja nda ngáha nda̱ chíhi̱”,
kitsúhu̱ Jesu.
Kui ko̱ ngayjee̱ xu̱ta̱ xi tjín niꞌyaha̱ kisꞌejihi̱n Jesu.
Kui kju̱a̱nkjún xuꞌbi̱ xi ma joho xi kitsꞌín Jesu nkꞌie nga tsitju a̱nte Judea̱ ko̱ jꞌai ngáha a̱nte Galilea̱.